Brand by die Paarl onder beheer | Maroela Media
Die brand op Paarlberg het vroeg Donderdagaand ontstaan. Foto: Facebook
Die groot span brandbestryders wat deurnag teen die brand op Paarlberg geswoeg het, kon dit vroeg Vrydagoggend onder beheer kry en daarin slaag om die gebied te beveilig.
Drakenstein-munisipaliteit se brandweer het Vrydagoggend gesê dis onnodig om die omgewing of huise te ontruim nadat die brand Donderdagaand omstreeks 18:00 in die berg bo die Paarl ontstaan en aanvanklik buite beheer gewoed het.
Ná aggressiewe brandbestryding te midde van ŉ sterk wind vir die grootste deel van die aand en tot laat in die nag, het twee helikopters vroeg Vrydagoggend die gebied begin waterbom om seker te maak die brand is ten volle geblus.
Die plaaslike en nog twee brandweerdienste het deurnag teen die vlamme geswoeg. Foto: Facebook
Dié optrede het brandpunte ingesluit wat nog oor ŉ groot gebied plantegroei aan die noordelike hang van die berg bo Rhebokskloof voorgekom het, sê Riana Geldenhuys, woordvoerder van Drakenstein-munisipaliteit.
Twee grondspanne van 12 lede elk wat deur die Kaapse Wynland-munisipaliteit gekontrakteer is, help Vrydagoggend met opruiming terwyl Drakenstein se munisipale brandweer steeds die gebied patrolleer om te verseker die brand vlam nie op nie.
Geldenhuys sê niemand is beseer in die brand waarvan die oorsaak nog nie vasgestel kon word nie, maar die polisie stel ondersoek in.
Die plaaslike munisipaliteit bedank die distriksmunisipaliteit, Stellenbosch se brandweer en die Drakenstein-plaaswag asook private organisasies wat gehelp het om die brand onder beheer te kry.
brand Drakenstein In die nuus Paarl Paarlberg
Mense braai en drink gereeld bo op paarl berg… Dalk vergeet om di vuur dood te gooi voor hulle huistoe is
Shrek · 3 maande gelede
Of sekere mense wat al gedreig het om die land onregeerbaar te maak en te verwoes het ‘per ongeluk’ ‘n stompie laat val..
Ek vermoed die vure word opsetlik gestig.